Source: https://www.ziaruldesport.ro/articol_22630_zds_pg_0.htm
Timestamp: 2020-07-09 10:06:57+00:00

Document:
Nora Mork și-a reziliat contractul cu CSM București | Ziarul de Sport
Nora Mork și-a reziliat contractul cu CSM București
După vestea bună că a fost acceptată în grupele Ligii Campionilor, echipa de handbal feminin CSM Bucureşti a anunţat despărţirea de jucătoarea norvegiană Nora Mork. Clubul Primăriei Capitalei a precizat că handbalista a solicitat încheierea contractului din motive familiale.
Nora Mork nu a apucat să joace un meci întreg pentru CSM București. Ea s-a accidentat în Supercup României cu SCM Râmnicu Vâlcea. Ulterior, handbalista nordică a suferit o operaţie la ligamentele piciorului stâng şi a urmat un program de recuperare.
Revenirea pe teren era programată pentru luna aprilie, dar aceasta nu a mai avut loc din cauza pandemiei de coronavirus. Mork se pregătește în această perioadă alături de naționala de handbal feminin a Norvegiei.
”Din cauza unor probleme grave de sănătate în familia mea, am luat decizia să mă mut în Norvegia pentru viitorul apropiat. Astfel, pot fi aproape de cei dragi într-o perioadă foarte dificilă. Atât antrenorul meu, cât şi conducerea CSM Bucureşti, au demonstrat o mare empatie cu situaţia noastră. Sunt profund recunoscătoare pentru înţelegerea de care au dat dovadă şi pentru felul în care au gestionat această problemă delicată. Visul meu este să câştig titluri cu CSM Bucureşti, dar deocamdată chestiunile umane au prioritate. Le urez mult succes tuturor celor din echipă”, a declarat Nora Mork. Handbalista norvegiană mai avea un an de contract cu CSM București.

References: CSM 
 CSM 
 CSM 
 CSM 
 CSM 
 CSM 
 CSM